Tiener drie keer verkrag – een keer by skoolArgieffoto ŉ Tiener van Gauteng is Woensdag vir die derde keer in haar kort lewe in onverwante voorvalle verkrag. Ilse Salzwedel, die skrywer en vryskutjoernalis, het Donderdag aan Maroela Media gesê die tiener, wie se naam nie genoem mag word nie omdat sy angsbevange is, is emosioneel stukkend. Haar woongebied word ook weerhou uit vrees vir haar veiligheid. Salzwedel ken die tiener goed en sê die 17-jarige is vyf jaar gelede vir die eerste keer verkrag deur ŉ man by wie haar ma ŉ huis gehuur het. “Die man was al voorheen deur die hof skuldig bevind aan kindermoord en verkragting. Hy het uit aanhouding ontsnap en die tiener verkrag toe sy 13 was,” het Salzwedel gesê. Die man is ná die voorval in hegtenis geneem. Twee jaar gelede, toe die meisie 15 was, het sy vermis geraak. Sy was vir twee weke weg, en haar ma het onverpoosd na haar bly soek. “Sy was by verskeie hospitale en lykshuise regoor Gauteng en die omliggende gebiede. Die polisie het haar later na die staatshospitaal in Witbank geneem, waar haar dogter in ŉ kritieke toestand in die intensiewesorgeenheid was. Die kind is vir twee weke lank deur ŉ bende aangehou en al om die beurt verkrag. Hulle het haar liggaam erg vermink, en onder meer haar borste gesny en glasbottels in haar geslagsdele ingedruk. Haar lewe het aan ŉ draadjie gehang,” het Salzwedel bygevoeg. Die tiener en haar vriendin is deur die bende in ŉ informele nedersetting in Witbank aangehou en gemartel. Haar vriendin het nie die voorval oorleef nie. Haar verminkte liggaam is gevind met haar oë uitgesny en glasstukke in haar geslagsdele gedruk. Ilse Salzwedel Na dié voorval was die meisie vir ŉ geruime tyd in die hospitaal en moes daarna berading ontvang. Sy het ook tydens die voorval MIV opgedoen en is sedert toe op antiretrovirale middels. “Sy is onlangs vir die eerste keer in ŉ lang tyd weer terug skool toe. Woensdagmiddag is sy by die skool, deur ŉ jongman wat nie daar skoolgaan nie, in die skool se badkamers verkrag,” het ŉ ontstoke Salzwedel gesê. Die man is gister na die voorval in hegtenis geneem. Hy is glo bekend in die gemeenskap as iemand wat dwelms gebruik en al verskeie meisies verkrag het. “Die regering faal om sy inwoners te beskerm. Dit is nie net wit mense wat onder geweld deurloop nie, dis swart mense ook. President Zuma moet ophou om alles op apartheid blameer,” het sy bygevoeg. Salzwedel Donderdag ŉ ope brief aan Zuma geskryf om hom van die tiener se noodlot in kennis te stel asook om hom te maan dat hy verantwoordelikheid vir sy land moet neem. Klik hier om haar brief te lees.